nnpfussingoe@nst.dk

|  |
| --- |
|  |

**Høringssvar vedrørende: *”Projektbeskrivelse og overordnede retningslinjer for forvaltning af Naturnationalpark Fussingø”***

Organisationen Danske Museer (ODM) takker for muligheden for at afgive høringssvar i ovennævnte sag.

Projektbeskrivelsen for Naturnationalpark Fussingø giver anledning til bekymring vedr. den fremtidige varetagelse af de betydelige kulturhistoriske værdier som landskabet, in casu Fussingø, repræsenterer.

Lignende nationalparker vil fremover givetvis også blive placeret i historisk væsentlige produktionslandskaber, i Naturnationalpark Fussingøs tilfælde et velbevaret herregårdslandskab. Det kan frygtes, at fravær af historisk fokus i forbindelse med såvel Naturnationalpark Fussingøs- og andre lignende projekter fremadrettet - ikke i nævneværdig grad tilgodeser og dermed bevarer kulturhistoriske elementer i det udpegede landskab.

Derfor tillader ODM sig, på vegne af landets museer, at undre sig over, at der ikke forud for så væsentligt et landskabsindgreb er blevet inddraget kulturhistorisk ekspertise fra museerne i tilrettelæggelsen af projektet, således at man på et tidligere stadium af projektet på bedre vis har kunnet tilgodese kulturhistoriske interesser. ODM er bekendt med, at museerne i lokalområdet alene er blevet bedt om at afgive høringssvar – og i øvrigt først er blevet orienteret efter generel omtale i pressen. Det er ikke tilfredsstillende.

Det kan konstateres, at de kulturhistoriske dimensioner alene er søgt tilgodeset rent administrativt gennem Slots- og Kulturstyrelsen (SLKS), hvilket ikke er intentionen i Museumslovens kapitel 8, som der i forslaget i øvrigt refereres til. På SLKS’s egen hjemmeside er specifikt angivet, at statslige og statsanerkendte kulturhistoriske og naturhistoriske museer ”gennem samarbejde med plan- og fredningsmyndighederne (skal) arbejde for, at væsentlige bevaringsværdier sikres for eftertiden. Museumslovens kapitel 8 vedrører sikring af kultur- og naturarv i forbindelse med kommunernes fysiske planlægning og forberedelse af jordarbejder m.v. Kommunerne/Planmyndighederne er forpligtede til at inddrage det relevante museum, når der udarbejdes en kommuneplan eller lokalplan, der berører bevaringsværdier”

Det anføres endvidere, at: ”Museerne rådgiver planmyndigheden og bidrager med at udpege, undersøge, dokumentere og sikre bevaringsværdier. Museerne varetager kapitel-8 opgaver i henhold til deres ansvarsområder inden for nyere tids kulturhistorie og arkæologi”

Et sådant bidrag til den samlede projektbeskrivelse ses ikke at være indeholdt i det i øvrigt omfattende materiale i projektbeskrivelsen og i de overordnede retningslinjer for forvaltning af Naturnationalpark Fussingø.

Det anføres betimeligt i projektbeskrivelsen, at der fremover skal ske en monitorering af landskabets mange kulturhistoriske elementer med henblik på at sikre deres beståen. En faktor der dog ikke alene bør omhandler fredede eller jordfaste fortidsminder, men også rumme de historiske dimensioner i det historiske landskabs samlede karakter, og hvor de lokale museer – og museer med specialist-kompetence, som Danmarks Herregårdsmuseum, har kendskab til både det forhistoriske og historiske landskab hvilket aktivt bør inddrages, og derfor indskrives i projektbeskrivelsen. Monitorering kan i øvrigt alene finde sted, hvis der tages afsæt i en faglig velunderbygget dokumentation af de fredede og bevaringsværdige kulturhistoriske elementers nuværende tilstand – en ”baseline”, som der tilsyneladende ikke er tænkt på i forslaget. Der bør på baggrund af en sådan dokumentation laves retningslinjer, der i højere grad end i det sete høringsforslag angiver, hvordan man i fremtiden vil sikre de historiske elementers beståen.

Med venlig hilsen

Nils M. Jensen

Direktør